रमन दी तबदीली शैह्र होई गेदी ही। नमां दफ्तर, नमें लोक ते नमीं गै थाह्र ही। ऊं’आं ते सरला कोल बी ओह् रेही सकदा हा बो माऊ नै धिऊ कोल निहा रौह्ना सै कराए पर दऊं कमरे ते इक्क रसोऽ लेइयै रौह्न लगी पे। चु’ल्ली दी सोआह् दूर सुट्टने नै दबोए दे ङारे थोढ़े मुक्की जंदे न। बिंद क फनूकी चलने नैं मोए-मरे दे ङारे बी भड़की पौंदे न। ङारे स्हालनें आस्तै किश फुंग्गें दी लोड़ हुंदी ऐ पर रमन दे मनै च दबोए दे ङारें एह् फुंग्गां त्रौंकै कु’न जे तौले गै एह् ङारे नेईं स्हाले गे तां ङारे नै ङारा जुड़दा जाना, ब्हा चलदी रौह्नी ते इन्नै इक्क नेही जुआला दा रूप धारी लैना ऐ जिन्नै सारा किश साड़ियै सोआह् करी ओड़ना ऐ ते मगरा सोआह् छानियै बी तांह्गें, मेदें ते सुखनें दा इक्क फुल्ल बी हत्थ नी औनां। कियां गति होग इनें हालें रमन दे दुखें दी। तांह्-तोआंह् मन लाने दा बथ्हेरा जत्न करदा हा रमन पर ओह् उनें पलें दा केह् करदा जेह्ड़े थोढ़े गै सेही पर नुहाड़े दमाकै पर म्हेशां गित्तै छाई गेदे हे। ना दीपा अक्खीं चा निकलदी ही ते ना नुहाड़े ख्याल दमाकै चा। सच्च ऐ जे खैह्मदै आह्ली लम्मी जिंदड़ी शा हिरखै दे दऊं पल बी बड़े हुंदे न जेह्ड़े हैल बनियै चतरफै सैलतन खलारी जंदे न ते जीने दा सोआद आई जंदा ऐ पर रमन गी नां हिरख फलेआ ते ना सैलतन। नुहाड़ी जिंदड़ी च ते निम्मैं शा बी बद्ध कौड़तन घुली गेई ऐ जेह्दे नैं नुहाड़ी जिंदड़ी गै कसैली होइयै रेही गेई ऐ। नारण गै जानै जे औने आह्ले समें नै अपनी पोटली च रमन गित्तै किश मिसरी रक्खी दी ऐ जां नेईं।